Lectio tertia

 Pyrrhus Epirotarum rex, cum ingenti exercitu in Italiam venit Romanosque apud Heracleam et Asculum profligavit. At Romani forti animo clades toleraverunt et statim novos peditatus et equitatus paraverunt. Tum Pyrrhus per Cineam legatum pacem aequis condicionibus Romanorum senatui proposuit. Iam senatus sententiam ad pacem inclinabat, cum Appius Claudius, senex et caecus in curia gravi oratione pacem dissuasit. Itaque senatus Pyrrho respondit: «Nulla pax erit inter Romanos et Epirotas», statimque contra hostes Curium Dentatum cum novo exercitu misit. Dux Romanorum apud Beneventum copias Pyrrhi profligavit.

 Denique inter duas interest quantum inter deum et hominem. Altera docet quid in terris agendum sit, alterum quid agatur in caelo. Altera errores nostros discutit et lumen admovet quo discernantur ambigua vitae; altera multum supra hanc in qua volutamur caliginem excedit et e tenebris ereptos perducit illo unde lucet.

 Quorum oratione permotus Varus praesidium quod introduxerat ex oppido educit et profugit. Hunc ex primo ordine pauci Caesaris consecuti milites consistere coegerunt. Commisso proelio deseritur a suis Varus; nonnulla pars militum domum discedit; reliqui ad Caesarem perveniunt, atque cum eis deprensus L. Pupius, primi pili centurio, adducitur, qui hunc eundem ordinem in exercitu Cn. Pompei antea duxerat. At Caesar milites Attianos collaudat, Puppium dimittit, Auximatibus agit gratias seque eorum facti memorem fore pollicetur.

 His ego sanctissimis rei publicae vocibus et eorum hominum, qui hoc idem sentiunt, mentibus pauca respondebo. Ego si hoc optimum factu iudicarem, patres conscripti, Catilinam morte multari, unius usuram horae gladiatori isti ad vivendum non dedissem. Etenim si summi viri et clarissimi cives Saturnini et Gracchorum et Flacci et superiorum complurium sanguine non modo se non contaminarunt, sed etiam honestarunt, certe verendum mihi non erat, ne quid hoc parricida civium interfecto invidiae (mihi) in posteritatem redundaret. Quodsi ea mihi maxime inpenderet tamen hoc animo fui semper, ut invidiam virtute partam gloriam, non invidiam putarem.